燕龍圖畫山水歌
作者：呂本中
朝代：宋

paragraphs: 燕公畫山水，名在能品中。
至今筆墨欲飛動，妙處不與丹青同。
巴陵六月風暴起，咫尺長江欲千里。
魚龍變怪鮫鱷怒，細草長林恣鞭箠。
斷雲卻掛懸石上，急雨正墮荒崖裏。
想見行人弝檐時，亦有野店臨沙觜。
漁子回頭嘆失色，霜女無言欣一洗。
問公何處得此妙，長劍出匣須天倚。
公不見簿書叢中塵埃多，歸思頗遭貧病魔。
念今新涼江始波，如此萬水千山何。
爲公試作吳興歌，更覓神仙張志和。